Document ID: 32009R0989

32009R0989
L 278/1
SLUŽBENI LIST EUROPSKE UNIJE
19.10.2009.
UREDBA VIJEĆA (EZ) br. 989/2009
od 19. listopada 2009.
o izmjeni Uredbe (EZ) br. 661/2008 o uvođenju konačne antidampinške pristojbe na uvoz amonijevog nitrata podrijetlom iz Rusije
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”), a posebno njezin članak 9. stavak 4.,
uzimajući u obzir prijedlog koji je podnijela Komisija nakon savjetovanja sa Savjetodavnim odborom,
budući da:
A. PRETHODNI POSTUPAK
(1)
Vijeće je Uredbom (EZ) br. 658/2002 (2) uvelo konačnu antidampinšku pristojbu na uvoz amonijevog nitrata obuhvaćenog oznakama KN 3102 30 90 i 3102 40 90, podrijetlom iz Rusije. Na temelju zahtjeva industrije Zajednice, naknadno je provedena privremena revizija u vezi s opsegom proizvoda te su Uredbom Vijeća (EZ) br. 945/2006 (3) uvedene konačne antidampinške pristojbe na uvoz krutih gnojiva s masenim udjelom amonijevog nitrata većim od 80 % (AN), trenutačno obuhvaćenih oznakama KN 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 i ex 3105 90 91, podrijetlom iz Rusije.
(2)
Nakon zahtjeva za reviziju nakon isteka mjera prema članku 11. stavku 2., Osnovne uredbe Vijeće je Uredbom (EZ) br. 661/2008 (4) potvrdilo antidampinške pristojbe na uvoz amonijevog nitrata podrijetlom iz Rusije.
B. POSTUPAK PRED PRVOSTUPANJSKIM SUDOM
(3)
JSC Kirovo-Chepetsky Khimichesky Kombinat, trgovačko društvo osnovano prema ruskom pravu, podnijelo je 14. rujna 2005. zahtjev u pisarnici suda za poništenje Uredbe Vijeća (EZ) br. 945/2005.
(4)
Presudom od 10. rujna 2008. u predmetu T-348/05, kako je obrazložena presudom od 9. rujna 2009. u predmetu T-348/05 INTP, Prvostupanjski sud Europskih zajednica poništio je Uredbu Vijeća (EZ) br. 945/2005 u mjeri u kojoj se ona odnosi na društvo JSC Kirovo-Chepetsky Khimichesky Kombinat.
C. IZMJENA MJERA
(5)
S obzirom na gornje nalaze, antidampinške mjere koje se primjenjuju na uvoz amonijevog nitrata podrijetlom iz Rusije, osim onog obuhvaćenog oznakama KN 3102 30 90 i 3102 40 90 koji proizvodi i izvozi JSC Kirovo-Chepetsky Khimichesky Kombinat trebalo bi staviti izvan snage s retroaktivnim učinkom od datuma stupanja na snagu Uredbe Vijeće (EZ) br. 661/2008.
(6)
Povrat ili otpust trebalo bi zatražiti od nacionalnih carinskih tijela u skladu s primjenjivim carinskim zakonodavstvom,
DONIJELO JE OVU UREDBU:
Članak 1.
1. Članak 2. stavak 2. podstavak (b) Uredbe Vijeće (EZ) br. 661/2008 prenumerira se u (c).
2. Sljedeće se umeće u članak 2. stavak 2. Uredbe Vijeća (EZ) br. 661/2008 nakon podstavka (a):
„(b)
za robu koju proizvodi JSC Kirovo-Chepetsky Khimichesky Kombinat (dodatna oznaka TARIC A959):
Opis proizvoda
Oznaka KN
Oznaka TARIC
Fiksni iznos pristojbe (EUR po toni)
-
Amonijev nitrat koji nije u vodenoj otopini
3102 30 90
-
47,07
-
Mješavine amonijevog nitrata s kalcijevim karbonatom ili drugim anorganskim tvarima koje nisu za gnojenje, s masenim udjelom dušika većim od 28 %
3102 40 90
-
47,07
Za robu navedenu u članku 2. stavku 1. koju proizvodi JSC Kirovo-Chepetsky Khimichesky Kombinat i koja nije navedena u gornjoj tablici, ne primjenjuje se nikakva antidampinška pristojba.”
Članak 2.
Konačne antidampinške pristojbe plaćene na uvoz dotičnog proizvoda društva JSC Kirovo-Chepetsky Khimichesky Kombinat u Europsku zajednicu prema Uredbi Vijeća (EZ) br. 661/2008, izuzev onih koje se ubiru na uvoz proizvodâ obuhvaćenih oznakama KN 3102 30 90 i 3102 40 90, vraćaju se ili otpuštaju. Vraćanje ili otpust traži se od nacionalnih carinskih tijela u skladu s mjerodavnim carinskim zakonodavstvom.
Članak 3.
Ova Uredba stupa na snagu sljedećeg dana od dana objave u Službenom listu Europske unije.
Članak 1. primjenjuje se od 13. srpnja 2008.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 19. listopada 2009.

Labels: 18
3
4
1